U novom videoklipu objavljenom na službenoj stranici profesora Ivana Lovrinovića – ističemo mjesto objave, kako ne bi bilo zabune da netko pokušava podmenuti sirotom profesoru – kandidat za Sabor i nekadašnji ekonomski čelnik Mosta zacementirao je status jednog od većih redikula koji trenutno djeluju u ujedinjenoj Europi.

Lovrinović, koji je u prošlom izbornom ciklusu za sebe tražio mjesto guvernera Hrvatske narodne banke, kao rješenje za ekonomske neprilike Republike Hrvatske predlaže povećanje proračunskog deficita za 8,4 milijardi kuna; za taj novac, kaže, država može zaposliti 200 tisuća ljudi na neto plaću od 3500 kuna.

‘Ovo rješenje izgleda skoro nevjerojatno’

“Ovo je jedno originalno rješenje i izgleda skoro nevjerojatno”, priznaje Lovrinović u uvodu svog video predavanja. U programu naslovljenom “Univerzalni program zapošljavanja”, što već samo po sebi zvuči kao satira, Lovrinović krajnje ozbiljno predlaže zapošljavanje novih 200 tisuća ljudi u lokalnu samoupravu i javni sektor.

A što bi ta nova masa zaposlenika – realno, uhljeba – radila? Lovrinović ima nekoliko ideja. “Rad na infrastrukturi, podučavanje djece i starijih osoba, kulturno-zabavni program, manji popravci, sezonski poslovi…”, kaže i poentira: “Svi mogu pokazati svoju kreativnost”.

‘To na neki način predstavlja konkurenciju’

U posebno urnebesnom dijelu svog predavanja, Lovrinović priznaje kako bi uvećanje državnog aparata za 200 tisuća ljudi, i opterećivanje privatnika s novih 8,4 milijardi kuna, moglo izazvati određene poteškoće. “To na neki način predstavlja konkurenciju privatnom sektoru”, kaže Lovrinović, “ali, očekujemo da će dinamiziranjem ekonomije doći do povećanja, um, ukupnog prihoda i kod privatnih poduzeća, pa će moći ponuditi veće plaće u odnosu na dosadašnje”.

Dakle, profesor Lovrinović predlaže optrećivanje građana i privatnika za novih 8,4 milijardi kuna, a kao utjehu im nudi “dinamiziranje ekonomije”, uz pomoć kojeg će privatne tvrtke moći dodatno povećati svoje rashode. Na kraju izlaganja, Lovrinović kaže kako će država na ovaj način zapravo zaraditi, a ne potrošiti novih 8,4 milijardi kuna.

Lovrinović malo promašio osnovnu matematiku

Kako? Pa, kaže profesor – a Lovrinović je od 2006. redovni profesor na zagrebačkom Ekonomskom fakultetu – novi zaposlenici svih tih 8,4 milijardi kuna odmah će potrošiti i time državi kroz PDV vratiti 2,1 milijardu kuna. Profesor pritom radi elementarnu aritmetičku pogrešku.

Ako njegova zamišljena uvećana potrošnja građana iznosi 8,4 milijarde kuna, a PDV u toj potrošnji 2,1 milijardi kuna, to bi značilo da je stopa PDV-a 33 posto, a ne, kako kaže, 25 posto. Profesor je zabunom računao 25 posto od 8,4 milijarde, čemu ispada da bi plaća novih zaposlenika bila 3600 kuna plus PDV.

Pravi iznos PDV-a na potrošnju od 8,4 milijarde iznosi 1,68 milijardi, pošto se računa 25 posto na početnu vrijednost, a ne 25 posto od ukupnog iznosa. Pojednostavljeno: ako platimo račun od 100 kuna, PDV nije 25 kuna, već 20: dodaje se na početni iznos od 80 kuna, a 25% od 80 kuna iznosi 20 kuna.

Izgubio ono što je već uprihodovao

Uz to, kaže Lovrinović, država već izdvaja 3 milijarde kuna za nezaposlene, što također smanjuje početno ulaganje od 8,4 milijarde. Međutim, time je Lovrinović također odbio dobar dio onog što je prethodno uprihodovao na novom PDV-u. Njegovo očekivano uvećanje potrošnje zapravo ne iznosi 8,4 milijarde, već 5,4 milijarde: ako Lovrinović misli da će nezaposleni potrošiti svih 8,4 milijarde, onda sigurno misli da već troše i 3 milijarde naknade – stoga, novi bi PDV iznosio svega milijardu kuna, mjesto 2,1 koliko je Lovrinović izračunao.

A osim toga, kaže čovjek koji predaje ekonomiju, on bi mogao ispregovarati dvostruko bolje kamate za hrvatske kredite, čime bi proračunu priskrbio 5,1 milijardi kuna. Time bi Lovrinovićev program državnog zapošljavanja zapravo završio u plusu od 1,8 milijardi kuna, kaže sasvim ozbiljno dok pokazuje po ploči.

Kako se toga nitko dosad nije sjetio. Ako ne vjerujete, cijeli klip pogledajte ovdje: